Тәүҙә, ауыл хужалығында ла һәр кем айырым йүнәлештә эшләгәндә уңышлыраҡ булалыр, тип уйлай торғайным. Йәғни мәҫәлән, бер фермер бесән әҙерләп һата, икенсеһе һутлы аҙыҡ етештерә, өсөнсөһө фермала һыйырҙар тота һәм һауып, эшкәртеү өсөн дүртенсе хужаға тапшыра. Ләкин танып белгән бер генә фермер ҙа был фекерем менән килешмәне. Файҙа күреп эшләү өсөн хужа малды ла үҙе ҡарай, ҡуртымға ер алып, мал аҙығын да үҫтерә, ҡаймаҡ-фәләнен тотоп, баҙарға ла үҙе сығып баҫа. Бәлки, киләсәктә Башҡортостан фермерҙары ла бер йүнәлештә генә эшләй башлар, әммә бөгөн был ҙур булмаған хужалыҡтар өсөн уңайһыҙ.